Detroit

Detroit est una tzitade de sos Istados Unidos, sa prus populada chi s'agatet in s'istadu de su Michigan e sa majore a cara de sa frontera cun su Cànada. Est fintzas su cabulogu de sa contea de Wayne. Sa munitzipalidade de Detroit at populatzione istimada de unos 673.000 bividores, faghende·nde sa de 23 tzitades prus populadas de sos Istados Unidos de Amèrica. S'àrea metropolitana, connota che Metro Detroit, contat unas 4.3 milliones de personas, chi nde faghent sa segunda prus manna in su Midwest a fatu de Chicago.

Detroit at portu de subra su Riu Detroit, unu de sos bator istringhiduras majores chi acàpiant su sìstema de sos Lagos Mannos a sa bia de abba de su Santu Larentzu. S'arioportu Detroit Metropolitan est intre sos iscalos de prus importu de sos Istados Unidos. Sa tzitade est sa de tres majores rezones econòmica de su Midwest, a palas de Chicago e Minneapolis-St.Paul, e sa de 14 de sos Istados Unidos. Detroit e sa tzitade canadesa a costazu de Windsor sunt annatadas a traessu unu tunnel e su ponte Ambassador, puntu de trasida prus traficadu de s'Amèrica de su Norte. Sa tzitade est mezus connota che su tzentru de s'indùstria automobilìstica de Istados Unidos, e difatis sa General Motors, sa Ford e sa Chrysler ant totus sede tzentrale in ie.
Istòria
Detroit fiat fundada su 24 de trèulas de su 1701 dae s'isploradore frantzesu e aventureri Antoine de la Mothe Cadillac impare a unu grupu de colonos. Durante su de 19 sèculos, si fiat fata tzentru industriale de importu in mesu in mesu a sa rezone de sos Lagos Mannos. Cun s'ispaniadura de s'indùstria automobilìstica a primìtziu de su de 20 sèculos, sa tzitade e sas biddas in intorinos fiant crèschidas meda in presse e a partire de sos annos '40, fiat sa de bator tzitades majores de totu sa natzione. Nointames, a causa de sos càmbios industriales, sa pèrdida de traballos in s'indùstria automobilìstica e sa suburbanizatzione lestra, Detroit at pèrdidu a partire de sa segunda parte de su de 20 sèculos fintzas a oe una parte cunsistente de populatzione. Dae sos 1.85 milliones a chi aiat azuntu in sos annos '50, in die de oe sos bividores ant basciadu de su 60%. In su 2013, Detroit est istada sa prus manna tzitade de Istados Unidos a declarare bancaruta, pro torrare a si pesare in su nadale de su 2014, cando su guvernu de sa tzitade at torradu pigare cuntrollu subra sas finantzas suas.
Cultura
Detroit at una cultura diversificada, siat influèntzia locale siat internatzionale, in particulare in s'àmbitu musicale, aende dadu avviu a sos zèneres motown e techno, e zogadu unu rolu de importu in s'isvilupu de su jazz, de sa mùsica hip-hop, de su rock e de su punk. Sa crèschida lestra de su passadu at lassadu monumentos architetònicos e logos istòricos chi remontant a sa prima metade de su de 20 sèculos, e a partire de sos annos 2000 sunt istados fatos isfortzos pro sarbare medas benes architetònicos e abiadu paritzas revitalizatziones in iscala-manna,  comente restauratzione de teatros istòricos, e de logos de intratenida, rinovaduras, istàdios isportivos, progetos de recùperu de su longu frùmene. Prus de reghente sa populatzione de su tzentru de Detroit e de apendìtzios bàrios at crèschidu. In su 2015 Detroit est istada nùmenada Tzitade Creativa dae s'UNESCO, prima tzitade de Istados Unidos a retzire custu tìtulu.
Àteros progetos

Categoria:Tzitades de sos USA